Diari Oficial de la Generalitat Valenciana


Sumari del DOGV 9541, del 24-02-2023 (2023/1893)

RESOLUCIÓ de 21 de febrer de 2023, de la Conselleria d'Educació, Cultura i Esport, per la qual es convoca un concurs per al reconeixement de Capital Cultural Valenciana per a l'any 2024.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9541

Data del DOGV
:   24-02-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/1893


Data del document
:   21-02-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * distinció honorífica

RESOLUCIÓ de 21 de febrer de 2023, de la Conselleria d'Educació, Cultura i Esport, per la qual es convoca un concurs per al reconeixement de Capital Cultural Valenciana per a l'any 2024. [2023/1893]  
La Conselleria d'Educació, Cultura i Esport és el departament del Consell al qual, en virtut del que es disposa en l'article 7 del Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i les seues atribucions, corresponen les competències en matèria de cultura i promoció cultural.  
Garantir la territorialitat de l'oferta cultural pública en tot el territori valencià és un dels eixos sobre els quals se sustentava el pla estratègic cultural valencià «Fes Cultura 2016-2020», així com el pla «Cultura per a la recuperació 2021-2023», dues eines fonamentals que han guiat les polítiques culturals que ha desplegat la Conselleria d'Educació, Cultura i Esport.  
Per a aconseguir aquest objectiu, el primer pla incloïa diverses propostes destinades a impulsar la interlocució i participació municipal, optimitzar la gestió de les infraestructures culturals i orientar les inversions a finançar per a facilitar que els municipis més allunyats i/o més desafavorits pogueren accedir a programacions culturals de qualitat.  
  
Aquest pla contenia els objectius de la política cultural del Consell a partir de l'any 2016, i s'estructurava entorn de cinc eixos essencials: la industrialització i consolidació dels sectors culturals i creatius, l'impuls a la territorialitat, la cooperació interinstitucional, la internacionalització i la democratització i accés a la cultura.  
L'eix estratègic de la territorialitat està estretament lligat amb el de democratització i accés a la cultura, i hi comparteix alguns elements, com són l'aposta per acostar la cultura al conjunt de la ciutadania, la importància de la participació, la descentralització i el protagonisme creixent de les entitats locals en la dinamització cultural de tot el territori.  
Com a desenvolupament d'aquestes previsions, la Conselleria d'Educació, Cultura i Esport va concedir per primera vegada, l'any 2017, el reconeixement de capitalitat cultural valenciana per a aquells municipis que es van distingir per apostar de manera decidida per la cultura.  
El segon pla «Cultura per a la recuperació 2021-2023» conté una sèrie d'accions per a enfortir el sector cultural valencià, amb un especial èmfasi a oferir eines per a desplegar accions culturals sobre el territori valencià que afavoreixen la coordinació entre els principals agents culturals valencians i els municipis.  
Amb tot això es pretén garantir l'accés de tots als recursos culturals públics (independentment del seu lloc de residència), s'aposta per la participació de la ciutadania en la construcció de l'oferta cultural i, a més, es generen nous públics, especialment en sectors de població que fins ara havien sigut notablement desatesos (persones majors, joventut, infants, col·lectius en risc d'exclusió social, habitants del medi rural, etc.).  
L'eix estratègic de la territorialitat, per tant, està estretament lligat amb la democratització i accés a la cultura. Tots dos eixos comparteixen alguns elements: l'aposta per aproximar la cultura al conjunt de la ciutadania, la importància de la participació, la descentralització, el protagonisme creixent de les entitats que representen els sectors culturals, el pes que es dona a la difusió i publicitat de l'oferta existent, etc. I entre aquests elements comuns als dos eixos de treball es troba la proposta de reconeixement de capitalitat cultural valenciana per a aquells municipis que es distingisquen per apostar de manera decidida per la cultura.  
  
El projecte «Capital Cultural Valenciana» (CCV) té com a principals objectius:  
- El reconeixement a aquells municipis que hagen fet una aposta decidida per la cultura com a instrument de cohesió social i de foment econòmic.  
- Descentralitzar una part de l'oferta cultural que es promou habitualment des del Consell.  
- Millorar la comunicació entre la Conselleria i els productors, distribuïdors i programadors culturals que existisquen al llarg del territori.  
  
- Garantir el dret d'accés universal a la cultura, garantit per la legislació vigent i eix fonamental del Pla estratègic de la Conselleria.  
  
- Generar activitat econòmica al municipi guardonat i en la seua zona d'influència, a través del turisme cultural i dels projectes empresarials que puguen sorgir, en l'àmbit de la cultura, per al suport de la capitalitat.  
- Propiciar espais de trobada (congressos, concerts, representacions escèniques, exposicions, cursos...) en punts del territori que no siguen les capitals provincials.  
- Vertebrar el territori afavorint els intercanvis culturals i els desplaçaments a aquells municipis que siguen mereixedors del reconeixement.  
En el moment actual, es considera necessari regular amb major detall i publicitat el procediment pel qual s'atorgue aquest reconeixement per a l'any 2024, per la qual cosa fent ús de les atribucions conferides per l'article 4 del Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte  
Convocar el concurs de reconeixement de Capital Cultural Valenciana per a 2024 en les dues modalitats:  
- Municipis de la Comunitat Valenciana de menys de 5.000 habitants.  
- Municipis de la Comunitat Valenciana de més de 5.000 habitants.  
  
  
Segon. Termini i documentació a presentar  
El procediment de participació en el concurs és obert i de lliure concurrència. Els municipis pertanyents a la Comunitat Valenciana que desitgen participar en aquesta convocatòria anual de concurs hauran de presentar, en el termini de dos mesos des de la publicació de la present resolució en el Diari Oficial de la Generalitat Valenciana, un projecte de capitalitat cultural en el qual es determinen:  
- Descripció del municipi i del seu patrimoni cultural, nombre d'habitants empadronats en aquest, inversió municipal en matèria cultural dels últims cinc exercicis pressupostaris, descripció de les infraestructures culturals públiques i privades existents i relació de les associacions de caràcter cultural situades en el territori municipal.  
  
- Projecte d'activitats culturals previstes per a l'any 2024 amb una descripció de l'activitat, la disciplina artística a la qual pertany i els professionals que la presenten. Pressupost i equip de gestió previst per a portar-lo a terme. Pla de promoció i difusió de la capitalitat cultural.  
  
- Anàlisi de la incidència social que pot tindre la celebració de la capitalitat en el municipi i a la comarca. Presentació dels instruments de participació ciutadana previstos i anàlisi de la incidència econòmica prevista en el municipi. Criteris d'inclusió d'instruments previstos per a garantir la participació dels col·lectius de població més vulnerables.  
  
  
Tercer. Comissió de valoració  
El projecte presentat pels ajuntaments dels municipis interessats serà objecte de valoració per part d'una comissió que estarà integrada pels membres següents:  
- Presidència: la persona titular de la conselleria amb competències en matèria de cultura, o persona que delegue.  
- Vicepresidència: la persona titular de la secretaria autonòmica amb competències en matèria de cultura, o persona que delegue.  
- Vocals:  
La persona titular de la direcció general amb competències en matèria de cultura, o persona que delegue.  
La persona titular de la Direcció General de l'Institut Valencià de Cultura, o persona que delegue.  
Les persones que exercisquen de caps dels serveis territorials de Cultura i Esport de Castelló, València i Alacant.  
Una persona designada per la Federació Valenciana de Municipis i Províncies en representació d'aquesta entitat.  
Una persona designada pel Consell Valencià de Cultura en representació d'aquesta entitat.  
Una persona designada per l'Agència Valenciana de Turisme en representació d'aquesta entitat.  
Una persona designada per les universitats públiques valencianes en representació d'aquestes entitats.  
- Secretaria: la secretaria recaurà en un dels caps de servei de les direccions territorials de Cultura i Esport, que exerciran el càrrec de manera rotativa.  
La comissió de valoració es regirà, en el que no es preveu expressament en aquesta resolució, pel que es disposa en els articles 15 a 19 de la Llei 40/2015, d'1 d'octubre, de règim jurídic del sector públic.  
  
Quart. Criteris de valoració  
Per a la valoració de les candidatures presentades pels ajuntaments, la comissió aplicarà els criteris següents:  
1. Característiques del municipi. Es valorarà fins a un màxim de 20 punts:  
Consistirà a fer una anàlisi actual de la situació cultural del municipi, tenint en compte els apartats següents:  
a) Població actual.  
b) Percentatge del pressupost municipal destinat a la cultura en els últims cinc anys (sense incloure el pressupost dedicat a les festes de cada localitat).  
c) Infraestructures culturals públiques.  
d) Infraestructures culturals privades.  
e) Teixit associatiu de caràcter cultural (nombre d'associacions culturals, sense incloure les de caràcter festiu recreatiu).  
2. Característiques del projecte. Es valorarà fins a un màxim de 50 punts.  
Es tracta de redactar en forma de projecte una proposta pensada per a ser desenvolupada en el municipi, que incloga tot l'espectre de la cultura: música i cultura popular, audiovisuals, arts escèniques, arts visuals, patrimoni i manifestacions literàries. El projecte haurà de contemplar el pressupost, els recursos materials, personals i infraestructures per a portar a terme el projecte. Així com les estratègies de promoció i difusió que contemplen les activitats de la capitalitat. En aquest sentit, es valorarà:  
a) Caràcter innovador del projecte.  
b) Qualitat del projecte.  
c) Diversitat (presència de diferents disciplines i llenguatges artístics) del projecte.  
d) Pressupostos i recursos (econòmics i humans) per a dur-lo a terme.  
e) Estratègies de promoció i difusió.  
3. Incidència del projecte. Es valorarà fins a un màxim de 30 punts.  
  
Es valorarà la incidència social que contemple el projecte, tant en el mateix municipi com a la comarca, així com la implicació i participació de la ciutadania, els beneficis econòmics a curt i mitjà termini que comportaria la capitalitat cultural i la importància en els sectors culturals del municipi. En aquest sentit, es valorarà:  
a) La incidència en el mateix municipi. Diversitat de públics als quals es dirigeixen les activitats i criteris d'inclusió previstos.  
b) Instruments de participació ciutadana.  
c) Incidència sobre la comarca.  
d) Incidència econòmica sobre el municipi.  
  
Cinqué. Candidatures seleccionades  
Resultaran seleccionades aquelles candidatures que aconseguisquen una major puntuació conforme als criteris descrits en l'apartat anterior, en cadascuna de les modalitats convocades de més i menys de 5.000 habitants.  
Aquest resultat serà objecte de publicitat en el Diari Oficial de la Generalitat Valenciana, mitjançant resolució de la persona titular de la conselleria amb competència en matèria de cultura, que podrà ser objecte dels recursos pertinents.  
  
  
  
Sisé. Reconeixement com a Capital Cultural Valenciana 2024  
A conseqüència del reconeixement com a Capital Cultural Valenciana 2024, la Generalitat Valenciana adoptarà les mesures següents:  
  
- Es realitzaran mesures de visibilitat i promoció per part de la Generalitat: l'acte d'atorgament del reconeixement de capitalitat cultural comptarà amb presència institucional, i es promocionarà en els mitjans propis de la Generalitat (pàgina web de les diferents conselleries, xarxes socials...).  
- Com a mesura de descentralització de projectes singulars, els municipis seleccionats seran seu, com a mínim, d'una exposició, una proposta escènica i un congrés o trobada organitzada per la Generalitat. En aquest sentit, la Conselleria d'Educació, Cultura i Esport es compromet a celebrar en aquests municipis el màxim nombre possible de projectes culturals.  
- A través de la Mesa de Turisme Cultural, la Conselleria traslladarà a l'Agència Valenciana de Turisme i resta de components de la mesa, el projecte i les dades dels municipis que hagen rebut el reconeixement de Capital Cultural Valenciana 2024, perquè siga també incorporat als paquets turístics.  
- Als ajuntaments dels municipis finalment seleccionats en aquest concurs, se'ls permetrà durant aqueix exercici l'ús del segell distintiu que permet identificar de manera immediata aquells municipis l'activitat cultural dels quals ha sigut objecte de reconeixement de capitalitat cultural valenciana.  
  
De conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10 i 46 de la Llei reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que la dicta, en el termini d'un mes a comptar de l'endemà de la publicació de la present resolució en el Diari Oficial de la Generalitat Valenciana, o directament, recurs contenciós administratiu davant dels jutjats contenciosos administratius de la Comunitat Valenciana, en el termini de dos mesos a comptar de l'endemà de la publicació de la present resolució en el Diari Oficial de la Generalitat Valenciana.  
  
  
València, 21 de febrer de 2023.- La consellera d'Educació, Cultura i Esport: Raquel Tamarit Iranzo.